Yangzhou

Ang Yangzhou, o Yangchow sa romanisasyong postal, ay isang antas-prepektura na lungsod sa gitnang Jiangsu, Tsina. Ito ay nasa hilagang pampang ng Ilog Yangtze, at kahangga nito ang Nanjing na panlalawigang kabisera sa timog-kanluran, Huai'an sa hilaga, Yancheng sa hilagang-silangan, Taizhou sa silangan, at Zhenjiang sa kabilang dako ng ilog sa timog. Ang populasyon nito ay 4,414,681 katao noong senso ng 2010, 2,146,980 sa kanila ay nakatira sa pook urbano nito na kinabibilangan ng tatlong mga distritong urbano na kasalukuyang nasa aglomerasyon nito.

Isa rati ang Yangzhou sa pinakamayamang mga lungsod sa Tsina, na nakilala sa maraming mga panahon sa kaniyang dakilang mga pamilya ng mga mangangalakal, mga manunula, mga dalubsining, at mga pantas. Ang pangalan nito (literal na "Bumabangong Prepektura") ay tumutukoy sa dating katayuan nito bilang kabisera ng sinaunang prepektura ng Yangzhou sa imperyal na Tsina. Isa ang Yangzhou sa unang mga lungsod na nakinabang sa isa sa pinakaunang mga pautang mula sa Bangkong Pandaigdig sa Tsina, na ginamit upang itayo ang thermal power station ng Yangzhou noong 1994.

Heograpiya
Matatagpuan ang Yangzhou sa isang kapatagan sa hilaga ng Ilog Yangtze. Ang Dakilang Kanal, na kilala rin bilang Kanal ng Jing-Hang, ay tumatawid sa antas-prepektura na lungsod mula hilaga-patimog; dumaraan ang kasalukuyang ruta nito sa silangang mga labas na dako ng pook urbano ng Yangzhou, habang ang lumang ruta nito ay dumaraan sa sentro ng lungsod. Ang iba pang mga anyong tubig sa loob ng antas-prepektura na lungsod ay ang Ilog Baoshe, Ilog Datong, Ilog Beichengzi, Kanal ng Tongyang, Kanal ng Xintongyang, Lawa ng Baima, Lawa ng Baoying, Lawa ng Gaoyou at Lawa ng Shaobo.

Tulad ng malaking bahagi ng kabuoang antas-prepektura na lungsod, paroo't parito ang isang masikot-sikot (intringkado) na sistema ng mga kanal at maliit na lawa sa pangunahing pook urbano ng Yangzhou (ang "city proper" o "poblasyon" nito). Ang makasaysayang sentro ng lungsod (ang dating napapaderang lungsod) ay pinalilibutan ng mga kanal sa lahat ng mga panig nito: ang Lumang Dakilang Kanal ay bumubuo sa silangan at katimugang mga hangganan nito; ang Kanal ng Bambang ng Lungsod (City Moat Canal) ay tumatahak sa hilagang hangganan ng dating napapaderang lungsod at ini-uugnay ang Lumang Dakilang Kanal sa Lawa ng Shouxi (Slender West Lake); ang Kanal ng Erdaohe ay tumatahak sa kanlurang hangganan ng dating lungsod, mula sa Lawa ng Shouxi patungong Dagat-Dagatan ng Bulaklak ng Lotus (Lotus Flower Pond o Hehuachi), na nakaugnay naman sa Lumang Dakilang Kanal sa pamamagitan ng maiksing kanal ng Erdaogou. Maaring lumayag mula Lawa ng Shouxi patungong Lumang Dakilang Kanal sa pamamagitan ng Erdaohe, Dagat-Dagatan ng Hehua, at ng Erdaogou gamit ang isang maliit na bangka.

Pamamahala

Kasalukuyang namamahala ang antas-prepektura na lungsod ng Yangzhou sa anim na mga dibisyong antas-kondado, kabilang ang tatlong mga distrito, dalawang antas-kondado na mga lungsod at isang kondado. Ang mga ito ay nahahati pa sa 98 mga dibisyong antas-township, kasama ang 87 mga bayan at township, at 11 mga subdistrito.

Mga kapatid na lungsod

  Balashikha, Moscow Oblast, Rusya
  Kent, Washington, Estados Unidos
  Lungsod ng Malacca, Malaysia
  Neubrandenburg, Alemanya
  Offenbach am Main, Alemanya (since 1997)
  Orléans, Pransiya
  Porirua, Bagong Selanda
  Vaughan, Ontario, Canada
  Westport, Connecticut, Estados Unidos

Talasanggunian
 

 

 "Yangzhou." Encyclopedia of China. ed. Dorothy Perkins. Chicago: Roundtable Press. 1999.

Talababa

Mga panlabas na link

Websayt ng pamahalaan ng Yangzhou 

Mga lungsod sa Jiangsu